Broj: 711-I-1156-P-49-18/19-08-8

Zagreb, 5. travnja 2019.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Branka Kutije, gradonačelnika Grada Benkovca do 30. svibnja 2017.g.**, zastupanog po punomoćniku Ivi Brkiću, odvjetniku iz Zadra, na 45. sjednici, održanoj 5. travnja 2019.g., donosi sljedeću:

**ODLUKU**

1. **Stupanjem u radni odnos u Županijskoj upravi za ceste Zadarske županije s kojom je Grad Benkovac za vrijeme mandata dužnosnika Branka Kutije stupao u poslovne odnose, i to unutar razdoblja od godine dana od dana prestanka obnašanja dužnosti gradonačelnika Grada Benkovca, bez prethodne suglasnosti Povjerenstva, dužnosnik Branko Kutija počinio je povredu članka 20. stavka 1. ZSSI-a.**
2. **Na temelju članka 20. stavka 5. ZSSI-a Povjerenstvo će o povredi utvrđenoj u točci I. izreke ove Odluke obavijestiti nadležno državno odvjetništvo.**

Obrazloženje

Povjerenstvo je na 38. sjednici, održanoj 8. veljače 2019.g. pokrenulo postupak za odlučivanje o sukobu interesa protiv dužnosnika Branka Kutije, gradonačelnika Grada Benkovca do 30. svibnja 2017.g., zbog moguće povrede članka 20. stavka 1. ZSSI-a, koja proizlazi iz stupanja u radni odnos u Županijskoj upravi za ceste Zadarske županije prije proteka roka od godine dana od dana prestanka obnašanja navedene dužnosti, a bez prethodne suglasnosti Povjerenstva, iako je Grad Benkovac za vrijeme mandata dužnosnika stupao u poslovne odnose sa Županijskom upravom za ceste Zadarske županije.

Na odluku o pokretanju postupka dužnosnik je po svom opunomoćeniku u Zakonom propisanom roku dostavio pisano očitovanje u kojem se navodi kako je člankom 39. stavkom 1. ZSSI-a propisano da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

U konkretnom slučaju, Povjerenstvo je pokrenulo postupak protiv dužnosnika Branka Kutije jedino i isključivo na temelju anonimne prijave, kako je to uostalom i navelo u obrazloženju dostavljene odluke. Zakonom je izričito propisano na koji način se podnose prijave protiv dužnosnika kada postoji sumnja da bi isti bili u sukobu interesa, a pravovaljan i zakonit način podnošenja prijave protiv dužnosnika nije anonimna prijava. U očitovanju se stoga zaključuje da je Povjerenstvo postupilo protivno ZSSI-u kao temeljnom Zakonu koji uređuje ove područje.

Nadalje, dužnosnik je u očitovanju naveo da Grad Benkovac nikada nije bio ni u kakvom poslovnom odnosu s Županijskom upravom za ceste Zadarske županije, u kojoj ustanovi je danas nesporno zaposlen dužnosnik Branko Kutija. Naime, odredbom članka 4. stavka 3. ZSSI-a propisano je da se poslovni odnos u smislu toga Zakona odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda. Dužnosnik Branko Kutija osobno za vrijeme dok je bio gradonačelnik Grada Benkovca, kao ni Grad Benkovac, nisu bili ni u kakvom poslovnom odnosu sa Županijskom upravom za ceste Zadarske županije.

Dužnosnik u očitovanju potvrđuje da su Grad Benkovac i Županijska uprava za ceste Zadarske županije dana 17. lipnja 2016. zaključili Sporazum o sufinanciranju geodetskih usluga za snimanje javnih i nerazvrstanih cesta u Benkovcu te da su 18. srpnja 2016. zaključili Dodatak Sporazumu o sufinanciranju usluga za snimanje javnih i nerazvrstanih cesta u Benkovcu, a dana 22. rujna 2016. Aneks Sporazumu o sufinanciranju geodetskih usluga za snimanje javnih i nerazvrstanih cesta u Benkovcu , Perušiću Benkovačkom i Podgrađu. Međutim, Grad Benkovac i Županijska uprava za ceste Zadarske županije bili su primorani na sklapanje takvog sporazuma, jer su po sili zakona upućeni jedno na drugo.

Naime, odredbom članka 2. stavka 1. točke 5. Zakona o cestama („Narodne novine" broj 84/11., 22/13., 54/13., 148/13. i 92/14.), propisano je da su lokalne ceste javne ceste koje povezuju sjedište grada, odnosno općine s naseljima s više od 50 stanovnika unutar grada ili općine, ceste u urbanom području koje povezuju gradske četvrti sa županijskim cestama, ceste koje povezuju susjedne gradske četvrti međusobno, a koje su razvrstane kao lokalne ceste sukladno Zakonu o cestama, dok je člankom 2. stavkom 1. točkom 6. istog Zakona propisano da su nerazvrstane ceste one ceste koje se koriste za promet vozilima, koje svatko može slobodno koristiti na način i pod uvjetima određenim Zakonom o cestama i drugim propisima, a koje nisu razvrstane kao „javne ceste" u smislu toga Zakona.

Člankom 2. stavkom 1. točkom 19. Zakona o cestama propisano je da je županijska uprava za ceste ustanova za upravljanje, građenje, rekonstrukciju i održavanje županijskih i lokalnih cesta.

Grad Benkovac, sukladno odredbi članka 107. Zakona o cestama, upravlja nerazvrstanim cestama koje se nalaze na području ove jedinice lokalne samouprave dok je Županijska uprava za ceste Zadarske županije upravitelj javnih cesta koje se nalaze na području Zadarske županije pa tako i lokalne ceste oznake L63l25 koja je predmet zaključenog Sporazuma.

Sukladno odredbi članka 108. Zakona o cestama, Grad Benkovac dužan je u svom proračunu osigurati građenje, rekonstrukciju i održavanje nerazvrstanih cesta koje se nalaze na njegovom području.

Nadalje, sukladno odredbi članka 83. Zakona o cestama, županijska uprava za ceste u okviru svoje djelatnosti organizira, odnosno obavlja poslove: pripreme izrade stručnih podloga za četverogodišnje programe građenja i održavanja županijskih cesta i lokalnih cesta; održavanja iz članka 26. Zakona o cestama županijskih i lokalnih cesta; ostale poslove upravljanja iz članka 31. Zakona o cestama županijskim i lokalnim cestama; građenja i rekonstrukcije županijskih i lokalnih cesta iz članka 23. Zakona o cestama; financiranje građenja, rekonstrukcije i održavanja županijskih i lokalnih cesta itd.

Grad Benkovac i Županijska uprava za ceste Zadarske županije su kao upravitelji nerazvrstanih cesta i lokalnih cesta na području Grada Benkovca, pristupili zaključenju Sporazuma koji je sklopljen s ciljem planiranja projekata koji bi se odnosili na rekonstrukcije lokalnih i nerazvrstanih cesta, a koji bi se sufinancirali iz fondova Europske unije ili nacionalnih fondova. Tako je navedenim Sporazumom utvrđeno da će ugovorne stranke snositi, odnosno sufinancirati nabavu geodetskih usluga snimanja i izrade geodetskih elaborata predmetom kojih su javne i nerazvrstane ceste definirane tim Sporazumom, i to na način da je svaka od ugovornih stranaka obveznik sufinanciranja točno određenog dijela na koji se te geodetske usluge odnose. Nadalje, tim Sporazumom je utvrđeno i kako će Grad Benkovac provesti postupak javne nabave u svrhu evidentiranja, snimanja i izrade geodetskog elaborata izvedenog stanja za predmetne ceste, u koju svrhu će isti osigurati određena sredstva, dok će Županijska uprava za ceste Zadarske županije osigurati materijalna sredstva za svoj dio sufinanciranja.

Dužnosnik u očitovanju zaključuje da je iz navedenog razvidno kako su Grad Benkovac i Županijska uprava za ceste Zadarske županije, razmjerno svojim udjelima u odnosu na ceste koje se nalaze pod njihovim upravljanjem, sufinancirali određeni iznos u svrhu izrade geodetskog elaborata izvedenog stanja tih cesta te navedeno ne predstavlja poslovni odnos između Grada Benkovca i Županijske uprave za ceste Zadarske županije. Navedeno tim više što su Grad Benkovac i Županijska uprava za ceste Zadarske županije upravo po sili zakona određeni kao upravitelji nerazvrstanih, odnosno lokalnih cesta, dakle kao takvi su neminovno bili međusobno povezani te je moralo doći do suradnje u pogledu izrade predmetnog geodetskog elaborata. Međutim, u konkretnom slučaju nije riječ o njihovom poslovnom odnosu u smislu odredbe članka 4. stavka 3. ZSSI-a jer se ne radi o sklapanju ugovora koji bi bio zaključen nakon provedenog postupka javne nabave, državnih potpora i drugih oblika stjecanja sredstava od tijela javne vlasti, niti o koncesijama ili ugovorima javno-privatnog partnerstva. Slijedom navedenog, nisu ispunjeni zakonski uvjeti za utvrđivanje povrede odredbi članka 20. stavka 1. ZSSI-a koja se dužnosniku Branku Kutiji stavlja na teret.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu ZSSI-a. Uvidom u Registar dužnosnika utvrđeno je da je Branko Kutija obnašao dužnost gradonačelnika Grada Benkovca u razdoblju od 11. lipnja 2013.g. do 30. svibnja 2017.g. te je stoga povodom obnašanja navedene dužnosti bio obvezan postupati sukladno odredbama ZSSI-a.

Člankom 4. stavkom 3. ZSSI-a propisano je da se poslovni odnos u smislu toga Zakona odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javnoprivatnog partnerstva, osim državnih potpora u slučaju elementarnih nepogoda.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosuili kada u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost. Stavkom 4. istog članka propisano je da Povjerenstvo u slučaju iz stavka 1. istog članka, dužnosniku može dati suglasnost na imenovanje, izbor ili sklapanje ugovora, ukoliko iz okolnosti konkretnog slučaja proizlazi da ne postoji sukob interesa. Stavkom 5. istog članka propisano je da kad Povjerenstvo utvrdi povredu odredbe iz stavka 1. toga članka, bez odgađanja će obavijestiti nadležno državno odvjetništvo.

Uvidom u izvadak iz sudskog registra Trgovačkog suda u Zadru utvrđeno je da je pod matičnim brojem subjekta: 060081476, OIB: 40243311947 upisana ustanova Županijska uprava za ceste Zadarske županije. Osnivač iste je Zadarska županija, a kao ravnatelj je upisan Mile Fabijan.

Na zahtjev Povjerenstva Županijska uprava za ceste Zadarske županije dostavila je očitovanje od 6. rujna 2018.g. u kojem se navodi da je Branko Kutija na radno mjesto zamjenika ravnatelja Županijske uprave za ceste Zadarske županije primljen Odlukom ravnatelja od 1. prosinca 2017.g. na temelju koje je potom sklopljen ugovor o radu dana 20. prosinca 2017.g. U očitovanju se nadalje navodi da ravnatelj svoje ovlasti za zasnivanje radnog odnosa s novim zaposlenicima temelji na odredbama članka 11. Zakona o ustanovama koji za primanje u radni odnos zaposlenika u ustanovama upućuje na primjenu općih odredaba Zakona o radu, ako drugim zakonom nije drugačije određeno. S obzirom da niti jednim drugim zakonom nije uređen postupak primanja zaposlenika u upravama za ceste, na temelju članka 26. Statuta Županijske uprave za ceste Zadarske županije ravnatelj je, uz prethodnu suglasnost župana Zadarske županije, autonoman u donošenju internih općih akata te procedure zapošljavanja novih zaposlenika. Članak 4. Pravilnika o radu i plaćama zaposlenika Uprave za ceste Zadarske županije te članak 10. Pravilnika o unutarnjem ustrojstvu Županijske uprave za ceste Zadarske županije bili su pravni osnov ravnatelju za donošenje konkretne Odluke o primanju u radni odnos.

U privitku očitovanja Županijska uprava za ceste Zadarske županije dostavila je Odluku ravnatelja od 1. prosinca 2017.g. kojom se Branko Kutija prima u radni odnos na neodređeno vrijeme na radno mjesto zamjenika ravnatelja Županijske uprave za ceste Zadarske županije. Točkom II. navedene Odluke određeno je da se ista primjenjuje od 20. prosinca 2017.g.

Uz očitovanje je dostavljen i Ugovor o radu na neodređeno vrijeme sklopljen 20. prosinca 2017.g. između Županijske uprave za ceste Zadarske županije i Branka Kutije, za poslove zamjenika ravnatelja opisane u članku 10. stavku 1. Pravilnika o unutarnjem ustrojstvu Županijske uprave za ceste Zadarske županije.

U privitku očitovanja dostavljen je i Statut Županijske uprave za ceste Zadarske županije od 25. siječnja 2010.g., Izmjene i dopune Statuta od 10. prosinca 2013.g., Pravilnik o radu i plaćama zaposlenika Uprave za ceste Zadarske županije od 21. prosinca 2004.g. te Pravilnik o unutarnjem ustrojstvu Županijske uprave za ceste Zadarske županije od 19. travnja 2017.g. kojim je, između ostalih sistematizirano i radno mjesto zamjenika ravnatelja.

Na zahtjev Povjerenstva Grad Benkovac dostavio je dopis od 21. rujna 2018.g. u kojem se navodi da je Grad Benkovac, zastupan po dužnosniku Branku Kutiji kao gradonačelniku navedene jedinice lokalne samouprave, sklopio sa Županijskom upravom za ceste Zadarske županije Sporazum o sufinanciranju geodetskih usluga za snimanje javnih i nerazvrstanih cesta u Benkovcu od 17. lipnja 2016.g., Sporazum o sufinanciranju geodetskih usluga za snimanje javnih i nerazvrstanih cesta u Benkovcu, Perušiću Benkovačkom i Podgrađu od 16. kolovoza 2016.g., Dodatak Sporazumu o sufinanciranju geodetskih usluga za snimanje javnih i nerazvrstanih cesta u Benkovcu od 18. srpnja 2016.g. i Aneks Sporazuma o sufinanciranju geodetskih usluga za snimanje javnih i nerazvrstanih cesta u Benkovcu, Perušiću Benkovačkom i Podgrađu od 22. rujna 2016.g.

Uvidom u Sporazum o sufinanciranju geodetskih usluga za snimanje javnih i nerazvrstanih cesta u Benkovcu sklopljen između Grada Benkovca i Županijske uprave za ceste Zadarske županije dana 17. lipnja 2016.g. utvrđeno je da je isti sklopljen s ciljem sveobuhvatnosti u planiranju projekata, dostižnosti rokova za prijavu projekta rekonstrukcije lokalne i nerazvrstanih cesta za sufinanciranje iz EU ili nacionalnih fondova.

U članku 1. Sporazuma stranke suglasno utvrđuju da je Grad Benkovac investitor projektne dokumentacije za rekonstrukciju Ulice kralja Dmitra Zvonimira, u duljini 870 m i projektne dokumentacije za rekonstrukciju ulica dio Šetališta kneza Branimira, Ulica Stjepana Radića, Ulica knezova Šubića bribirskih i Ulica don Mate Klarića u duljini od 1065 m, a koje su sastavni dio lokalne ceste L63125 koja ima duljinu od 2 800 m.

Člankom 2. istog Sporazuma stranke su utvrdile da se istim uređuje sufinanciranje geodetskih usluga u postupku evidentiranja, snimanja i izrade geodetskih elaborata izvedenog stanja za: lokalnu cestu u Benkovcu L63125 u čijem sastavu su: Ulica Kralja Dmitra Zvonimira, dio Šetališta kneza Branimira, Ulica Stjepana Radića, Ulica knezova Šubića bribirskih i Ulica don Mate Klarića u duljini od 1935 m, odnosno zajedničkoj duljini od 2800 m te nerazvrstanu cestu Obitelji Benković (stepenice, staza, zelena površina) i Trg dr. Franje Tuđmana (trg, parking, nogostup, staza, zelena površina), a sve s ciljem uknjižbe javnog dobra u općoj uporabi uz upis upravljanja nerazvrstanim cestama u korist Grada Benkovca, a lokalne ceste u korist Županijske uprave za ceste Zadarske županije.

Nadalje, člankom 6. Sporazuma Županijska uprava za ceste se obvezala sufinancirati nabavu geodetskih usluga snimanja i izrade geodetskih elaborata iz članka 2. točke l. istog Sporazuma na način da će sufinancirati samo snimanje dijela lokalne ceste L63125 u duljini od 865 metara. Grad Benkovac se obvezao sufinancirati nabavu geodetskih usluga snimanja i izrade geodetskih elaborata iz članka 2. točke l. Sporazuma na način da će sufinancirati samo dio lokalne ceste L63125 u duljini od 1935 metara, a u cijelosti financirati nabavu geodetskih usluga snimanja i izrade geodetskih elaborata iz članka 2. točke 2. ovog Sporazuma. Nakon provedenog postupka javne nabave sporazumne stranke će dopunom toga Sporazuma utvrditi pojedinačno utvrđene financijske obveze prema odabranom ponuditelju.

Između istih stranaka je 18. srpnja 2016.g. sklopljen Dodatak Sporazumu o sufinanciranju geodetskih usluga za snimanje javnih i nerazvrstanih cesta u Benkovcu kojim su utvrđene pojedinačne financijske obaveze prema odabranom ponuditelju nakon što je Grad Benkovac proveo postupak javne nabave bagatelne vrijednosti.

Nadalje, Povjerenstvo je izvršilo uvid i u Sporazum o sufinanciranju geodetskih usluga za snimanje javnih i nerazvrstanih cesta u Benkovcu, Perušiću Benkovačkom i Podgrađu sklopljen između istih stranaka 16. kolovoza 2016.g.

Člankom 1. predmetnog Sporazuma stranke suglasno utvrđuju da se isti sklapa s ciljem sveobuhvatnosti u planiranju projekata, dostižnosti rokova za prijavu projekata Grada za sufinanciranje iz EU fondova te da je Grad investitor projektne dokumentacije za izgradnju mjesne vodovodne mreže u naselju Perušić Benkovački gdje se vodovod, između ostalog, polaže preko županijske ceste ŽC 6051 u duljini od 1900 m, a koja ima ukupnu duljinu od 5 600 m i projektne dokumentacije za izgradnju mjesne vodovodne mreže u naselju Podgrađe gdje se vodovod, između ostalog, polaže preko lokalne ceste LC 63130 u duljini od 1400 m, a koja ima ukupnu duljinu od 6200 m.

Člankom 2. Sporazuma stranke suglasno utvrđuju da se istim uređuje sufinanciranje geodetskih usluga u postupku evidentiranja, snimanja i izrade geodetskih elaborata izvedenog stanja za:

l. županijsku cestu u Perušić Benkovački ŽC 6051, u ukupnoj duljini od 5 600 m,

2. lokalnu cestu u Podgrađu LC 63130, u ukupnoj duljini od 6 200 m,

3. nerazvrstane ceste, br. 1., 2., 3., 4. i 5. u Perušić Benkovački, ukupne duljine cca 1550m,

4. nerazvrstane ceste, br. 1., 2., i 3. u Podgrađu, ukupne duljine cca 1 370 m,

5. nerazvrstane ceste br. 1., 2., 3., 4., 5. , 6. i 21. u Benkovcu, ukupne duljine cca 3 145 m,

a sve s ciljem uknjižbe javnog dobra u općoj uporabi uz upis upravljanja nerazvrstanim cestama u korist Grada Benkovca, a županijske i lokalne ceste u korist Županijske uprave za ceste.

Člankom 6. istog Sporazuma Županijska uprava za ceste Zadarske županije obvezala se sufinancirati nabavu geodetskih usluga snimanja i izrade geodetskih elaborata iz članka 2. točke 1. ovog Sporazuma na način da će sufinancirati samo snimanje dijela županijske ceste ŽC 6051, u duljini od 3 700 metara, a iz članka 2. točke 2. ovog Sporazuma na način da će sufinancirati samo snimanje dijela lokalne ceste LC 63130 u duljini od 4 800 metara.

Grad Benkovac obvezao se sufinancirati nabavu geodetskih usluga snimanja i izrade geodetskih elaborata iz članka 2. točke 1. ovog Sporazuma na način da će sufinancirati samo snimanje dijela županijske ceste ŽC 6051, u duljini od 1900 m, gdje se polaže trasa mjesne vodovodne mreže Perušić Benkovački, a iz članka 2. točke 2. ovog Sporazuma na način da će sufinancirati samo snimanje dijela lokalne ceste LC 63130 u duljini od 1 400 metara, gdje se polaže trasa mjesne vodovodne mreže Podgrađe. Grad se obvezuje financirati u cijelosti nabavu geodetskih usluga snimanja i izrade geodetskih elaborata za nerazvrstane ceste iz članka 2. točke 3., točke 4. i točke 5. ovog Sporazuma.

Aneksom Sporazuma o sufinanciranju geodetskih usluga za snimanje javnih i nerazvrstanih cesta u Benkovcu, Perušiću Benkovačkom i Podgrađu sklopljenim između Županijske uprave za ceste Zadarske županije i Grada Benkovca 22. rujna 2016.g. stranke su utvrdile pojedinačne financijske obveze prema odabranom ponuditelju nakon što je Grad proveo postupak javne nabave bagatelne vrijednosti.

Povjerenstvo obrazlaže da je Zakonom o cestama, na koji se poziva i sam dužnosnik u svom očitovanju, uređen pravni status javnih cesta i nerazvrstanih cesta, način korištenja javnih cesta i nerazvrstanih cesta, razvrstavanje javnih cesta, planiranje građenja i održavanja javnih cesta, upravljanje javnim cestama, mjere za zaštitu javnih i nerazvrstanih cesta i prometa na njima, koncesije, financiranje i nadzor javnih cesta. Sukladno članku 2. stavku 1. točci 19. navedenog Zakona županijska uprava za ceste je ustanova za upravljanje, građenje, rekonstrukciju i održavanje županijskih i lokalnih cesta, dok je člankom 107. propisano da se upravljanje, građenje i održavanje nerazvrstanih cesta obavlja na način propisan za obavljanje komunalnih djelatnosti sukladno propisima kojima se uređuje komunalno gospodarstvo te da jedinica lokalne samouprave može osnovati trgovačko društvo u svom vlasništvu radi obavljanja poslova upravljanja i održavanja nerazvrstanih cesta te poslova građenja nerazvrstanih cesta.

S obzirom da je organiziranje i obavljanje komunalne djelatnosti sukladno Zakonu o komunalnom gospodarstvu u nadležnosti jedinica lokalne samouprave, proizlazi da je upravljanje, građenje i održavanje nerazvrstanih cesta također u nadležnosti istih.

Povjerenstvo ističe da je Sporazumom o sufinanciranju geodetskih usluga za snimanje javnih i nerazvrstanih cesta u Benkovcu od 17. lipnja 2016. sklopljenim između Grada Benkovca i Županijske uprave za ceste Zadarske županije određeno da Grad Benkovac sufinancira nabavu geodetskih usluga snimanja i izrade geodetskih elaborata, ne samo za nerazvrstane sceste, već i za dio lokalne ceste L63125, a Sporazumom o sufinanciranju geodetskih usluga za snimanje javnih i nerazvrstanih cesta u Benkovcu, Perušiću Benkovačkom i Podgrađu od 16. kolovoza 2016.g. Grad Benkovac se obvezao, uz financiranje geodetskih usluga snimanja nerazvrstanih cesta, sufinancirati i snimanje dijela županijske ceste ŽC 6051 te dijela lokalne ceste LC 63130. S obzirom da je upravljanje, građenje, rekonstrukcija i održavanje županijskih i lokalnih cesta u nadležnosti Županijske uprave za ceste Zadarske županije, dok je u nadležnosti Grada Benkovca isključivo održavanje i upravljanje nerazvrstanim cestama, Povjerenstvo obrazlaže da sufinanciranje nabave geodetskih usluga snimanja i izrade geodetskih elaborata za dio lokalne ceste te sufinanciranje snimanja dijela županijske i lokalne ceste od strane Grada Benkovca, predstavlja oblik stjecanja sredstava od navedene jedinice lokalne samouprave, odnosno predstavlja poslovni odnos u smislu članka 4. stavka 3. ZSSI-a.

Naime, Povjerenstvo tumači da stjecanje sredstava od tijela javne vlasti ne podrazumijeva isključivo izravnu isplatu financijskih sredstava određenoj pravnoj ili fizičkoj osobi, već po samom tekstu zakona svaki oblik stjecanja sredstava od tijela javne vlasti, što nedvojbeno obuhvaća i sufinanciranje određenih projekata od strane Grada Benkovca, kao što su u konkretnom slučaju nabava geodetskih usluga snimanja i izrade geodetskih elaborata lokalne ceste te nabava usluga snimanja lokalne i županijske ceste.

Povjerenstvo ističe da u provedenom postupku nije ocjenjivalo niti osporava opravdanost sklapanja predmetnih sporazuma između Grada Benkovca i Županijske uprave za ceste Zadarske županije.

Slijedom svega navedenoga, Povjerenstvo je iz prikupljenih podataka i dokumentacije nedvojbeno utvrdilo da je za vrijeme mandata dužnosnika Branka Kutije Grad Benkovac, u kojem je dužnosnik obnašao dužnost gradonačelnika od 11. lipnja 2013.g do 30 svibnja 2017.g., stupao u poslovne odnose sa Županijskom upravom za ceste Zadarske županije. Povjerenstvo je nadalje utvrdilo da je dužnosnik Branko Kutija 20. prosinca 2017.g., odnosno prije proteka razdoblja od godine dana od dana prestanka obnašanja navedene dužnosti, stupio u radni odnos u Županijskoj upravi za ceste Zadarske županije, bez prethodne suglasnosti Povjerenstva, čime je počinio povredu članka 20. stavka 1. ZSSI-a.

U odnosu na navod iz dužnosnikovog očitovanja da Povjerenstvo ne može pokrenuti postupak povodom anonimne prijave, Povjerenstvo pojašnjava da na temelju članka 39. stavka 1. ZSSI-a može pokrenuti postupak iz svoje nadležnosti povodom vjerodostojne, osnovane i neanonimne prijave, ali i u situacijama kada raspolaže vlastitim saznanjima o mogućem sukobu interesa dužnosnika što jasno proizlazi iz teksta, sadržaja i smisla navedene odredbe ZSSI-a. Člankom 39. stavkom 1. ZSSI-a nije propisano na koji način Povjerenstvo stječe vlastita saznanja o mogućem sukobu interesa na temelju kojih donosi odluku o pokretanju postupka. Zakonom nisu propisani niti na bilo koji način ograničeni mogući izvori stjecanja saznanja Povjerenstva o počinjenju povrede odredbi ZSSI-a. Pritom Povjerenstvo u konkretnom slučaju odluku o pokretanju postupka protiv dužnosnika Branka Kutije nije donio na temelju podnesene anonimne prijave, već na temelju vlastitih saznanja koja proizlaze iz prikupljenih podataka i dokumentacije dobivenih od strane nadležnih tijela, konkretno Županijske uprave za ceste Zadarske županije i Grada Benkovca na temelju kojih je steklo vlastita saznanja o mogućoj povredi odredbi ZSSI-a. S obzirom da je protiv dužnosnika podnesena anonimna prijava, Povjerenstvo smatra da je bilo ne samo nadležno, nego i dužno, provjeriti i utvrditi predstavljaju li u toj prijavi sadržani navodi saznanja iz kojih bi mogla proizlaziti povreda odredbi ZSSI-a.

Povjerenstvo napominje da sukladno članku 42. ZSSI-a, nije predviđena mogućnost izricanja sankcije u slučaju utvrđenja povrede članka 20. stavka 1. ZSSI-a te stoga Povjerenstvo nije razmatralo niti odlučivalo o sankciji za utvrđenu povredu ZSSI-a, počinjenu od strane dužnosnika Branka Kutije.

Na temelju članka 20. stavka 5. ZSSI-a Povjerenstvo će o utvrđenoj povredi bez odgađanja obavijestiti nadležno državno odvjetništvo.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Branko Kutija, putem punomoćnika, odvjetnika Ive Brkića
2. Objava na internetskoj stranici Povjerenstva
3. Pismohrana